**Τ**ΕΧΝΗ

ΠΟΛΙΤΙΣΜΟΣ ΚΑΙ ΤΕΧΝΗ

(απόσπασμα)

Ο άνθρωπος ζήτησε πάντοτε στην τέχνη τη λύτρωσή του. Ζήτησε μορφές που θα τον εμπόδιζαν να πεθάνει και θα του έδιναν το αίσθημα ότι **μπορεί** την κουβέντα του να την καταλάβει και ένας άλλος. Έτσι το έργο τέχνης γίνεταιαποκάλυψη του ανθρώπου αλλά και ανακάλυψη του πολιτισμού. Το κύριο στοιχείο της τέχνης είναι η ελευθερία και η προσπάθεια να αποκρούσει κάθε αναγκαιότητα. Γιατί η τέχνη δε ζητά να **υποτάξει** των κόσμο, αλλά να δώσει ένα νόημα στην ανθρώπινη προσπάθεια και ένα πρόσωπο στην πορεία του.  
  
Το μεγάλο χαρακτηριστικό της τέχνης είναι ότι οι μορφές που στήνει έχουν, με την ίδια την παρουσία τους, τη δυνατότητα να μας **αποκαλύπτουν**το νόημα των πολιτισμών. Μπορούν να μας μιλήσουν για τις πιο κρυφές ανησυχίες ενός κόσμου, τις πιο μεγάλες του αγωνίες, και αυτό χωρίς **φανερή** πρόθεση, χωρίς ειδικό σκοπό. Κανέναν πολιτισμό δεν μπορούμε να τον καταλάβουμε χωρίς να γνωρίσουμε την τέχνη του και αυτή μόνο μας επιτρέπει να φτάσουμε στο βαθύτερο ουσιαστικότερο χαρακτήρα του.   
  
Ο καλλιτέχνης επηρεάζεται και ταυτόχρονα επηρεάζει την εποχή του και τον κόσμο του. Παίρνει και ταυτόχρονα δίνει, δέχεται και εκφράζει τα στοιχεία πού ζουν γύρω του αλλά και μέσα του, Γι' αυτό μας δίνει πάντοτε την πορεία ενός πολιτισμού, όπως τον τροποποιεί η δημιουργία του. Γιατί μ' αυτήν λυτρώνεται αλλά και λυτρώνει. Γίνεται όμως και καθρέφτης, που όσο κι αν**τροποποιεί** την εικόνα πού δέχεται, δεν μπορεί να της αφαιρέσει το χαρακτήρα της Γι αυτό, όσο κι αν βρίσκουμε σε κάθε μεγάλο έργο ένα ατομικό στυλ, μια προσωπική παρουσία, άλλο τόσο γνωρίζουμε και την ψυχή ενός ολόκληρου κόσμου, βλέπουμε το πρόσωπο ενός πολιτισμού. Γιατί το κάθε Έργο τέχνης, η κάθε μεγάλη δημιουργία, αποτελεί μια σύνθεση όλων των στοιχείων ενός πολιτισμού.   
  
Η τέχνη σ' όλους τους πολιτισμούς αποτελεί τη συνισταμένη των προσπαθειών του ανθρώπου να φτιάσει ένα δικό του κόσμο. Να φτιάσει έναν κόσμο μορφών, που θα του επιτρέπουν να ξεφύγει το χάος του κόσμου πού δεν έφτιασε ο ίδιος και πού γι' αυτό δεν καταλαβαίνει. Έναν κόσμο βγαλμένο απ΄ την ίδια την ψυχή του, γι' αυτό παραστάτη του, σύντροφο του σ' ό,τι αποτελεί χαρά και πόνο. Από την άποψη αυτή το έργο τέχνης δεν είναι μίμηση του έξω κόσμου, αλλά εικόνα του μέσα κόσμου. Δεν είναι κάτι που έχει απλώς μορφή, αλλά μια μορφή που είναι αλήθεια. Όχι γιατί επιδιώκει να μας πείσει για κάτι, αλλά γιατί μας δίνει την υλοποίηση μιας πίστεως.

Χρ. Χρήστου

ΠΑΡΑΤΗΡΗΣΕΙΣ  
  
1. Να γραφεί η περίληψη του κειμένου σε 100 περίπου λέξεις

(25 μονάδες)

2. Με ποιον τρόπο αναπτύσσεται η δεύτερη παράγραφος του κειμένου.

(5 μονάδες)

3. Να γράψετε τα δομικά στοιχεία της τρίτης παραγράφου

(3 μονάδες)

4. Να γράψεις ένα συνώνυμο και ένα αντώνυμο για καθεμιά από τις ακόλουθες λέξεις του κειμένου : μπορεί , υποτάξει , αποκαλύπτουν , φανερή , τροποποιεί

(10 μονάδες)

5. Να γράψετε από δύο νέες σύνθετες λέξεις διατηρώντας το δεύτερο συνθετικό των πιο κάτω

λέξεων : αποκάλυψη, προσπάθεια, καταλάβουμε , εκφράζει , σύνθεση

(5 μονάδες)

6. «Ο άνθρωπος ζήτησε πάντοτε στην τέχνη τη λύτρωσή του» Να γράψετε μία παράγραφο που να αναπτύσσεται με παραδείγματα χρησιμοποιώντας την παραπάνω πρόταση ως θεματική

(12 μονάδες)

7. «Η τέχνη είναι το υψηλότερο μέσο, που βοηθά τους ανθρώπους να πλησιάσουν ο ένας τον άλλο. Ο μεγάλος καλλιτέχνης δεν είναι της εποχής του, είναι ο ίδιος η εποχή» (Γ. Σεφέρης)

Χρησιμοποιώντας ως μότο τα λόγια του Γ. Σεφέρη να γράψετε ένα άρθρο για τη σχολική σας εφημερίδα  στο οποίο να παρουσιάζετε τη συμβολή της  τέχνης στην ποιοτική αναβάθμιση της ζωής του ανθρώπου  και την άποψή σας για το πώς μπορεί το σχολείο να φέρει τους μαθητές σε ουσιαστική επαφή με την αληθινή τέχνη  
(500-600 λέξεις )  
  
  
  
**Τουρισμός**